Pyhäsalmen kaivos
**Pyhäsalmen kaivos** on Euroopan syvin perusmetallikaivos (syvimmillään 1444 metriä) ja se sijaitsee Pyhäjärvellä Pohjois-Pohjanmaalla. Kaivoksen omistaa kanadalainen First Quantum Minerals. Kaivoksen päätuotteita ovat kupari ja sinkki. Kaivoksen rakentaminen aloitettiin 1959 ja se avattiin vuonna 1962.

Kaivoksen maanalaisen toiminnan piti loppua vuonna 2019, mutta Siilinjärven Yaran pyriitin tarve kasvoi, jolloin maanalainen toiminta sai lisäaikaa arviolta 14 kuukautta. Pyriitti on kupari- ja sinkkirikasteen sivutuote. Kaivoksen tuotannon on määrä jatkua kevääseen 2021.

Kaivoksessa on maailman syvimmällä sijaitseva sauna. Matka hissillä kaivoksen pohjalle kestää kaksi ja puoli minuuttia.

Kaivoksen omisti ennen Outokumpu, joka myi sen Inmet Mining Corporationille vuonna 2001. Vuonna 2013 kaivos siirtyi First Quantum Minerals Ltd:n omistukseen.

Tilat ja kulkeminen
-------------------

Maanalaisen kaivoksen päätaso on 1400 metrin syvyydessä. Tasolle pääsee joko nostokoneella sen ollessa henkilöajotilassa tai vinotunnelia pitkin ajoneuvolla. Päätasolla on ravintola Retka, WC- ja suihkutilat, korjaamot, varasto, sekä pelastautumistilat. Maailman syvin sauna löytyy myös päätasolta, 1410 metrin syvyydestä (Guinness World Records). Hissillä pääsee päätasolle alle kolmessa minuutissa (keskinopeus 8 m/s, maksiminopeus 12 m/s). Vinotunneli on 11 km pitkä ja sitä pitkin ajo päätasolle kestää n. 30–45 minuuttia. Kaivoksessa on toimintaa normaalisti klo 5–22. Räjäytykset suoritetaan iltaisin klo 22 jälkeen kun kaikki henkilöt ovat poistuneet. Lämpötila ja ilmankosteus vaihtelee tasojen välillä, mutta keskimääräinen lämpötila läpi vuoden on 23 Celsius-astetta ja suhteellinen ilmankosteus vaihtelee 50–100% välillä. 

Maanpäällisiin tiloihin lukeutuu rikastamo, tehdaspalvelu ja varasto, avolouhos, nostotornit, rikastushiekka-alue ja konttori. Rikastamo pyörii ympärivuorokautisesti kolmessa vuorossa. Vierasryhmät otetaan vastaan konttorilla, ja turvallisuusperehdytysten jälkeen vierailun isäntä kuljettaa vieraat kaivosalueelle.

Uusiokäyttö
-----------

Maanalaisen kaivostoiminnan loppuessa vuonna 2021 alueelle perustetty Pyhäjärven Callio-yhtiö tarjoaa yrityksille tutkimus-, tuotekehitys- ja tuotantotiloja. Pyhäjärven Callio on Pyhäjärven kaupungin omistama osakeyhtiö. Ensimmäiset sopimukset uusiokäytöstä on tehty muun muassa Normet Oy:n, Oulun yliopiston sekä Muon Solutions Oy:n kanssa. Calliossa on syksyllä 2019 alkanut maanalaisen palo-, pelastus- ja suojelualan koulutuskeskuksen rakentaminen.

### Pumppuvesivoimaan perustuva energiavarasto

4. joulukuuta 2019 ilmoitettiin, että Pumped Hydro Storage Sweden AB ja Callio ovat allekirjoittaneet yhteistyösopimuksen pumppuvesivoimaan perustuvan energiavaraston demolaitoksen rakentamisesta Pyhäsalmen kaivokseen. Yhteistyön tarkoituksena on suunnitella ja kehittää demolaitos, jota voidaan myöhemmin hyödyntää isomman mittakaavan laitoksen toteutuessa. Tekninen suunnittelu, rahoitus ja aikataulutus on jo aloitettu.

Tutkimus ja kehitys
-------------------

Pyhäjärven Callio on monialainen toimintaympäristö, jonka tarkoitus on saada uusia toimijoita hyödyntämään kaivoksen infrastruktuuria ja ainutlaatuista ympäristöä nyt ja myöhemmin kun kaivoksen toiminta loppuu. Kaivokselle ja sen ympäröiville maa-alueille on monia eri uusiokäyttömahdollisuuksia johtuen infrastruktuurin hyvästä kunnosta, helpoista kulkuyhteyksistä sekä työntekijöiden osaamisesta. Useita projekteja on parhaillaan meneillään, ja näistä Callio Lab valvoo tieteelliseen tutkimukseen ja kehitykseen liittyviä hankkeita.

### Callio Lab

Yksi merkittävä Pyhäsalmen kaivoksella toteutunut projekti on tieteellisesti orientoitunut Callio Lab. Callio Lab on monitieteinen tutkimus- ja kehitysympäristö, jonka tavoite on hyödyntää mahdollisimman hyvin Pyhäsalmen kaivoksen suomat erinomaiset ja ainutlaatuiset puitteet. Maanalaisella ympäristöllä on lukemattomia käyttömahdollisuuksia muun muassa fysiikan, geotieteiden, avaruustieteiden, maanalaisen rakennuksen ja ruoan kasvatuksen aloilla. Callio Lab pyrkii lisäämään tietoisuutta Pyhäsalmen kaivoksella sijaitsevista tutkimuslaboratoriosta ja tekemään niistä helpommin lähestyttävät uusille toimijoille. Henkilöstöä on avustamassa uusien projektien aloittamisessa ja käytännön töissä, kuten kuljetuksessa ja kaivoksessa liikkumisessa. Callio Lab on osa BSUIN-verkostoa, joka koostuu kuudesta maanalaisesta laboratoriosta ja tilasta Baltian alueella.

Oulun yliopisto on tehnyt Pyhäsalmen kaivoksessa maanalaisen fysiikan tutkimusta vuodesta 1997 lähtien. Callio Labin suurin maanalainen laboratorio, Lab 2, oli aiemmin ehdolla Laguna-hankkeen neutriinoilmaisimen sijaintipaikaksi. Vuonna 2014 tehdyssä selvityksessä Pyhäsalmen kaivoksen todettiin olevan paras paikka Cernin hiukkasilmaisimelle, joka vastaanottaisi Sveitsistä Cernin hiukkastutkimuskeskuksesta maan kuoren läpi ammuttavia neutriinoita. 2016 Laguna-hanke peruuntui aiotussa muodossaan ja siirtyy mahdollisesti Yhdysvaltoihin.

Lähteet
-------

1. ↑  Pyhäsalmen kaivos sai yli vuoden jatkoajan lannoitetehtaan ansiosta *Yle Uutiset*. Viitattu 12.1.2020.
2. ↑  Erno Mähönen: Yara ja Pyhäsalmen kaivos pitkäaikaiseen sopimukseen pyriittitoimituksista *Tärkeimmät talousuutiset | Kauppalehti*. Viitattu 10.1.2020.
3. 1 2  Welcome to Callio Lab *Callio Lab - a world class underground center located in Pyhäjärvi, Finland*. Viitattu 12.1.2020. (englanniksi)
4. ↑  Environment and conditions *Callio Lab - a world class underground center located in Pyhäjärvi, Finland*. Viitattu 12.1.2020. (englanniksi)
5. ↑  Facilities and Infrastructure *Callio Lab – a world class underground center located in Pyhäjärvi, Finland*. Viitattu 12.1.2020. (englanniksi)
6. ↑  Pumppuvesivoimaan perustuvan energiavaraston demolaitos toteutumassa Pyhäjärven Callioon *www.businessoulu.com*. Viitattu 12.1.2020.
7. ↑  Pyhäjärven Callio – maanalainen menestystekijä *Pyhäjärven Callio - Maanalainen menestystekijä*. Viitattu 12.1.2020.
8. ↑  Callio Lab
9. ↑  Underground research *Callio Lab - a world class underground center located in Pyhäjärvi, Finland*. Viitattu 12.1.2020. (englanniksi)
10. ↑  BSUIN *interreg-baltic.eu*. Viitattu 6.6.2022. (englanniksi)
11. ↑  BALTIC SEA UNDERGROUND INNOVATION NETWORK *bsuin.eu*. Viitattu 12.1.2020. (englanniksi)
12. ↑  Laguna-tutkimuskeskus. Hyvää EU-hanketoimintaa Pohjois-Pohjanmaalla ohjelmakaudella 2007-2013. Viitattu 3.8.2014.
13. ↑  Selvitys: Pyhäsalmen kaivos paras paikka Cernin hiukkasilmaisimelle  27.8.2014. HS.fi. Viitattu 27.8.2014.
14. ↑  Pyhäjärvi menetti kansainvälisen hiukkastutkimushankkeen – Projektia ollaan siirtämässä Yhdysvaltoihin *Yle Uutiset*. Viitattu 26.2.2016.

Aiheesta muualla
----------------

* Kuvia tai muita tiedostoja aiheesta **Pyhäsalmen kaivos** Wikimedia Commonsissa

* Callio website
* CallioLab website
* BSUIN (Baltic Sea Underground Facilities and Innovation Network) website
* MINETRAIN

* Laguna-hanke: Miksi Suomi menetti ison kansainvälisen tutkimuskeskuksen? (Arkistoitu – Internet Archive) - Tiedetuubi.fi (Tieteellisen toiminnan näkymiä.)
* Euroopan syvin kaivos saa uuden elämän Pyhäsalmella – aurinko tuodaan puolen kilometrin syvyyteen ja kasvit versovat vesialustalla Yle, 2017